Nekk ferneɣ ad d-awiɣ awal ɣef tmacahut imi d nettat i d-yessekren yimdanen, issi lemden tajaddit d wansayen n tmurt akken i d-yenna P. H. Savignac: “Tamacahut taqbaylit tessuddus aṭas n tigawin d tanfaliyin yeqqen ɣer ugraw adelsan, gar wallalen iḥerzen ccfawat n wayen issugun uɣref, d lemri amasay i d-yemmalen ṭṭbiɛa n ugdud d tmetti-ines”1Ṣṣenf-agi n tsekla, yusa-d seg talliyin timezwura, yettawi-d deg ugbur-is timsirin s wacu i d-skarayen yimdanen n zik tarwa-nsen, imi yenna-d M. Djellaoui deg udlis-is:« Timucuha tiɣerfanin di tgemmi taseklant taqbaylit, neɣ tamaziɣt s umata, sԑant azal ameqqran di tmetti n weɣref di talliyin-nni yezrin, ufrarent-d s waṭas ɣef lesnaf n tesrit nniḍen… »2